Die Grootste Afrikaner van Alle Tye: Hier is die uitslag!Maroela Media het Donderdagaand by ‘n spoggeleentheid in Centurion die wenners in sy veldtog om die Grootste Afrikaner van Alle Tye aan te wys, bekendgemaak. Die veldtog, wat vroeër die jaar van stapel gestuur is, het in totaal meer as 20 000 stemme gewerf. Die genomineerdes is in verskeie rondtes teen mekaar opgeweeg en het uiteindelik in animasie-boksgevegte teen mekaar te staan gekom. By die Clover Aardklop Nasionale Kunstefees is Liewe Heksie as die Grootste Afrikaner van Alle Tye aangewys. Paul Kruger is tydens die geleentheid deur Solidariteit se uitvoerende hoof, Flip Buys, as die Grootste Afrikaner van Alle Tye in die Historiese Kategorie aangewys, en Dirk Hermann, voorsitter van Maroela Media se direksie en adjunk uitvoerende hoof van Solidariteit, het aangekondig dat Steve Hofmeyr met die louere wegstap as die Grootste Afrikaner in die Eietydse kategorie. “Die uitstekende deelname deur die publiek aan die veldtog beklemtoon dat die publiek graag na ‘n rolmodel op soek is. Dat daar iemand is wat leiding sal neem,” het Susan Lombaard, bestuurder van Maroela Media gesê. Steve Hofmeyr erken hy het “trots geglimlag” toe hy dié nuus hoor. Hy skerts op Twitter: Dankie @maroelamedia vir ‘Grootste Afrikaner’. Ek soek ‘n blouligbrigade en seisoenkaartjies vir die Voortrekkermonument!! :-) Dit was fun! — Steve Hofmeyr (@steve_hofmeyr) October 25, 2012 Klik hier om te lees wie Steve Hofmeyr as sy Grootste Afrikaner beskou. Klik hier om ‘n video van die geleentheid te sien.